Predkladacia správa

Materiál „Analýza podielu poplatkov za bankové služby na celkovom zisku bankového sektora“ sa predkladá na rokovanie vlády SR na základe uznesenia Národnej rady Slovenskej republiky č. 2062 z 31. januára 2006, ktorým bolo vláde SR uložené, aby na najbližšiu schôdzu Národnej rady Slovenskej republiky predložila analýzu podielu poplatkov za bankové služby na celkovom zisku bankového sektora a návrh opatrení, vrátane legislatívnych, vedúcich k zníženiu niektorých bankových poplatkov.

Vo väzbe na zámer zaoberať sa „podielom poplatkov za bankové služby na celkovom zisku bankového sektora“, má komentovanie štruktúry iba časti výnosov z finančných činností malú schopnosť informovať čitateľa o skutočnom dopade vývoja poplatkov na celkový zisk sektora. Nie je jasná vecná interpretácia uvedeného zámeru, a preto materiál obsahuje porovnanie podielu štruktúry výnosov banky (čistý úrokový výnos, čistý výnos z poplatkov a provízií, čistý výnos z obchodovania) k hospodárskemu výsledku (prevádzkový HV očistený od opravných položiek) a pri vyhodnocovaní významu poplatkových výnosov sa zároveň použilo porovnanie voči celkovým príjmom z bankovej činnosti (suma úrokových a neúrokových príjmov). 

	 Predmetný materiál je rozdelený do štyroch častí: Bankový sektor v Slovenskej republike,  Porovnanie vybraných ukazovateľov za bankový sektor, Poplatková politika bánk a Návrh opatrení zvyšujúcich informovanosť klientov a vedúcich k zníženiu niektorých poplatkov.
Cieľom uvedenej analýzy je poskytnúť informáciu o vývoji poplatkovej politiky bánk a pobočiek zahraničných bánk na báze rokov 2004-2005 resp. trendy vo vývoji od roku 2000 a ich porovnanie s vývojom hospodárskeho výsledku a výnosov z finančnej činnosti.

Z uvedenej analýzy vyplýva, že v súčasnom období prevláda v bankovom sektore na Slovensku pokles úrokového výnosu na celkových príjmoch a súčasne sa prejavuje trend rastu neúrokových výnosov (poplatkov a provízií).   

Súčasťou materiálu je aj popis návrhu opatrení, ktoré sú už v podobe legislatívneho návrhu predložené na rokovanie Národnej rade Slovenskej republiky (tlač 1471) vo forme návrhu zákona, ktorým sa mení a dopĺňa zákon č.483/2001Z.z. o bankách a o zmene a doplnení niektorých zákonov v znení neskorších predpisov.

Cieľom tohto vládneho návrhu zákona je, aby sa zvýšením transparentnosti posilnilo postavenie klientov bánk a pobočiek zahraničných bánk na finančnom trhu ako aj ich ochrana. Väčšia transparentnosť pri informovanosti klientov o cenovej politike bánk a pobočiek zahraničných bánk by mala pozitívne ovplyvniť konkurenčné prostredie a vytvoriť tlak na pokles bankových poplatkov. 

Uvedený materiál bol pre krátkosť času predložený na pripomienkové konanie len vecne príslušným inštitúciám – Národnej banke Slovenska a Asociácií bánk a pripomienky boli zapracované.